ให้บริการแก่รัฐ
ท่านที่ติดตามข่าวสารจากสื่อต่างๆ เกี่ยวกับโครงการสาธารณูปโภคของรัฐ ไม่ว่าจะเป็นถนน คลองระบายน้ำ รถไฟใต้ดิน รถไฟทางคู่ รถไฟความเร็วสูง หรือโครงการต่างๆ อีกมากมาย โครงการต่างๆ ที่จะเกิดขึ้นมีวงเงินสัญญาจ้างมูลค่าสูง จะมีผู้ประกอบการที่เป็นคู่สัญญาให้บริการรับจ้างกับรัฐหลายราย ผู้ประกอบการที่เป็นคู่สัญญาจ้างกับรัฐก็จะมีการจัดซื้อจัดจ้างกับผู้ประกอบการอื่นๆ อีก มีการจ้างแรงงานจำนวนมากเนื่องจากเป็นโครงการขนาดใหญ่
19 เม.ย. 2556

ท่านที่ติดตามข่าวสารจากสื่อต่างๆ เกี่ยวกับโครงการสาธารณูปโภคของรัฐ ไม่ว่าจะเป็นถนน คลองระบายน้ำ รถไฟใต้ดิน รถไฟทางคู่ รถไฟความเร็วสูง หรือโครงการต่างๆ อีกมากมาย โครงการต่างๆ ที่จะเกิดขึ้นมีวงเงินสัญญาจ้างมูลค่าสูง จะมีผู้ประกอบการที่เป็นคู่สัญญาให้บริการรับจ้างกับรัฐหลายราย ผู้ประกอบการที่เป็นคู่สัญญาจ้างกับรัฐก็จะมีการจัดซื้อจัดจ้างกับผู้ประกอบการอื่นๆ อีก มีการจ้างแรงงานจำนวนมากเนื่องจากเป็นโครงการขนาดใหญ่ 
นอกจากนั้นยังเกี่ยวพันไปถึงเจ้าของที่ดินที่โครงการต่างๆ จำเป็นต้องใช้ที่ดินในการก่อสร้าง การได้ที่ดินอาจได้จากการเวนคืนที่ดินหรือตกลงซื้อขายแล้วแต่กรณี 
การจ่ายเงินค่าจ้างที่รัฐจ่ายให้แก่คู่สัญญาจะมีภาษีเงินได้หัก ณ ที่จ่ายมาเกี่ยวข้อง ผู้ประกอบการที่ให้บริการรับจ้างกับรัฐจะถูกหักภาษี ณ ที่จ่ายเมื่อรับเงินจากรัฐ ผู้ประกอบการต้องนำเงินค่าจ้างบริการไปเสียภาษีเงินได้และภาษีมูลค่าเพิ่ม สำหรับเจ้าของที่ดินที่ถูกเวนคืนที่ดินหรือตกลงขายที่ดินให้แก่รัฐก็อาจเสียภาษีเงินได้ ภาษีธุรกิจเฉพาะ หรือได้รับยกเว้นภาษีในบางกรณี 
โครงการสาธารณูปโภคของภาครัฐ ผู้ประกอบการที่ให้บริการแก่รัฐเป็นบริษัทหรือห้างหุ้นส่วนนิติบุคคล มีประเด็นภาษีตามประมวลรัษฎากรมาเกี่ยวข้อง สรุปได้ดังนี้
ภาษีเงินได้หัก ณ ที่จ่าย ผู้จ่ายเงินได้ที่เป็นกระทรวง ทบวง กรม หน่วยงานของรัฐ หรือองค์กรปกครองส่วนท้องถิ่น (องค์การบริหารส่วนจังหวัด เทศบาล องค์การ บริหารส่วนตำบล กรุงเทพมหานคร และเมืองพัทยา) ประมวลรัษฎากรกำหนดหน้าที่ให้หักภาษี ณ ที่จ่ายเมื่อจ่ายเงินได้ตามมาตรา 40 (2) (3) (4) (5) (6) (7) (8) แห่งประมวลรัษฎากร ให้แก่บริษัทหรือห้างหุ้นส่วนนิติบุคคลที่ประกอบกิจการอยู่ในไทย หากจ่ายเงินตั้งแต่ 500 บาทขึ้นไป ผู้มีหน้าที่จ่ายเงินได้ต้องหักภาษีเงินได้ ณ ที่จ่ายในอัตราร้อยละ 1 ของจำนวนเงินได้ที่จ่าย
ภาษีเงินได้นิติบุคคล ผู้ประกอบการให้บริการแก่รัฐที่เป็นบริษัทหรือห้างหุ้นส่วนนิติบุคคลที่ประกอบกิจการอยู่ในไทย ต้องนำค่าจ้างบริการที่ได้รับไปรวมคำนวณกำไรสุทธิเพื่อเสียภาษีเงินได้นิติบุคคล
ภาษีมูลค่าเพิ่ม ผู้ประกอบการให้บริการแก่รัฐที่เป็นบริษัทหรือห้างหุ้นส่วนนิติบุคคล ต้องนำค่าจ้างบริการที่ได้รับไปรวมคำนวณเพื่อเสียภาษีมูลค่าเพิ่ม
อากรแสตมป์ ผู้ประกอบการให้บริการแก่รัฐต้องเสียอากรแสตมป์จำนวน 1 บาทต่อจำนวนเงิน 1,000 บาท หรือเศษของ 1,000 บาท ตามจำนวนเงินมูลค่าสัญญาจ้างเจ้าของที่ดินที่ถูกเวนคืนที่ดินหรือตกลงขายที่ดินให้แก่รัฐเพื่อสร้างสาธารณูปโภค มีภาษีมาเกี่ยวข้อง สรุปได้ดังนี้
ผู้มีกรรมสิทธิ์ในที่ดินเป็นบุคคลธรรมดา 
กรณีถูกเวนคืนที่ดินและสิ่งปลูกสร้าง ค่าทดแทนที่ได้รับจากรัฐได้รับยกเว้นภาษีเงินได้บุคคลธรรมดา ภาษีธุรกิจเฉพาะ และอากรแสตมป์
กรณีขายที่ดินและสิ่งปลูกสร้างให้แก่รัฐ ต้องนำเงินที่ได้รับไปเสียภาษีเงินได้บุคคลธรรมดา ส่วนภาษีธุรกิจเฉพาะและอากรแสตมป์อาจได้รับยกเว้นหรือเสียก็แล้วแต่กรณี
ผู้มีกรรมสิทธิ์ในที่ดินเป็นบริษัทหรือห้างหุ้นส่วนนิติบุคคล 
บริษัทหรือห้างหุ้นส่วนนิติบุคคลจัดตั้งขึ้นมาเพื่อมุ่งค้าหากำไร ดังนั้น ไม่ว่าจะถูกเวนคืนที่ดินและสิ่งปลูกสร้าง หรือตกลงขายให้แก่รัฐ ต้องนำเงินที่ได้รับไปเสียภาษีเงินได้นิติบุคคล และภาษีธุรกิจเฉพาะ
ท่านจะเห็นว่าโครงการสาธารณูปโภคขนาดใหญ่ที่ภาครัฐจัดจ้างจะมีผู้เกี่ยวข้องหลักๆ ได้แก่ ภาครัฐ ผู้ประกอบการที่เป็นบริษัทหรือห้างหุ้นส่วนนิติบุคคลและผู้ถือกรรมสิทธิ์ในที่ดินที่โครงการสาธารณูปโภคจำเป็นต้องใช้โครงการต่างๆ มีวงเงินจัดซื้อจัดจ้างที่สูงและมีผู้เกี่ยวข้องจำนวนมาก ส่งผลต่อเม็ดเงินภาษีที่รัฐจัดเก็บด้วย สวัสดีครับ